आयुर्वेद में इसे प्राचीन समय से ही रोगों के उपचार में अकेले ही या अन्य घटकों के साथ औषधीय प्रयोजनों हेतु प्रयोग करते हैं। लवंग, शीतल चीनी, सुपारी, जायफल और जावित्री को पञ्चसुगंधि कहा जाता है। लौंग को कटु, तिक्त, नेत्रों के लिए हितकारी, शीतल, दीपन, पाचन, रुचिकर, कफ-पित्त दोष के कारण होने वाले रोगों, रुधिर विकार, वमन, आध्मान, शूल, कास-श्वास, हिचकी तथा क्षय रोगों में प्रयोग किया जाता है। लौंग को लेने की आयुर्वेद में बताई मात्रा केवल आधा आना से लेकर दो आना है। काढ़े को दो तोले से लेकर चार तोले तक लिया जा सकता है। लौंग का तेल बहुत ही कम मात्रा में आंतरिक प्रयोग में लिया जाता है। लौंग के तेल का वर्णन चरक तथा सुश्रुत संहिता में नहीं पाया जाता है। इसके बारे में आत्रेय संहिता में बताया गया है। लौंग के तेल की तीक्ष्णता समय के साथ कम होती चली जाती है।